VENDIM
Nr. 131, datë 3.6.2021

MBI KËRKESËN E OSSH SHA, LIDHUR ME RISHIKIMIN E VENDIMIT TË ERE-s NR. 61, DATË 25.2.2021

Në mbështetje të nenit 16, pika 5; të nenit 77, pika 9, të ligjit nr. 43/2015, “Për sektorin e energjisë elektrike”, të ndryshuar; të nenit II.8, pika II.8.4, e Kodit të Matjes, miratuar me vendimin e Bordit të Entit Rregullator të Energjisë (ERE) nr. 101, datë 26.8.2008, “Rregullores dhe metodologjisë për llogaritjen dhe vendosjen e dëmit ekonomik të shkaktuar nga ndërhyrjet e paligjshme në sistemin e matjes së energjisë elektrike”, të miratuar me vendimin e Bordit të ERE-s nr. 232, datë 20.12.2019; “Rregullores për lidhjet e reja në sistemin e shpërndarjes”, të miratuar me vendimin nr. 166, datë 10.10.2016, të Bordit të ERE-s, të ndryshuar me vendimin nr. 177, datë 8.11.2016, të Bordit të ERE-s; të neneve 15, 16 dhe 26, të “Rregullores për organizimin, funksionimin dhe procedurat e ERE-s”, të miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 3.6.2021, mbasi shqyrtoi relacionin nr. 67/1 prot., datë 4.5.2021, si dhe relacionin shtesë nr. 67/1-1 prot., të datës 31.5.2021, të përgatitur nga Drejtoritë Teknike mbi kërkesën e shoqërisë Operatori i Sistemit të Shpërndarjes (OSSH sh.a.) lidhur me rishikimin e vendimit të ERE-s nr. 61, datë 25.2.2021,
konstatoi se:
- Shoqëria OSSH sh.a., nëpërmjet shkresës nr. 7997, datë 21.10.2020, i ka kërkuar ERE-s ndryshimin e kësaj rregulloreje duke përfshirë në të tipologjitë e konstatimeve në terren që nuk janë të parashikuara në rregullore, si më poshtë vijon:
- Ndërhyrje në sistemin e matjes (makineri e hapur) në bokse kolektive;
- Përdorues rrjeti me linjë të dytë në bokse kolektive;
- Përdorues rrjeti me neuter të këputur në bokse kolektive;
- Përdorues rrjeti me faza të shuntuara në bokse kolektive;
- Përdorues të lidhur në rrjet pa kontratë.
- Në zbatim të nenit 77, pika 9, të ligjit nr. 43/2015, “Për sektorin e energjisë elektrike”, të ndryshuar, ERE përcaktohet si autoriteti përgjegjës për miratimin e “Rregullores dhe metodologjisë për llogaritjen dhe vendosjen e dëmit ekonomik të shkaktuar nga ndërhyrjet e paligjshme në sistemin e matjes së energjisë elektrike”.
- Gjithashtu, shoqëria OSSH sh.a., me shkresën nr. 7997 prot., datë 21.10.2020, i ka kërkuar ERE-s ndryshimin e afateve të parashikuara në nenin 10 të rregullores, si më poshtë:
Afati i lëshimit të faturës, në kushtet kur OSSH sh.a. punon me sistem faturimi me cikël 30-ditor dhe printimi është i tillë, afati lidhur me lëshimin e faturës të jetë brenda 30 ditëve ose ciklit mujor të lexim/faturimit, si dhe njoftimi i furnizuesit të bëhet nga momenti i emetimit të faturës përkatëse, si momenti që zyrtarizon shkeljen.
- ERE, me vendimin nr. 61, datë 25.2.2021, ka filluar procedurën për miratimin e një ndryshimi në nenin 10, të “Rregullores dhe metodologjisë për llogaritjen dhe vendosjen e dëmit ekonomik të shkaktuar nga ndërhyrjet e paligjshme në sistemin e matjes së energjisë elektrike”, duke përjashtuar pjesën tjetër të kërkesës së OSSH sh.a., për ndryshimin në nenin 2, të kësaj rregulloreje, me arsyetimin që ndryshimet e propozuara në këtë nen nuk argumentohen nga OSSH sh.a. dhe nuk saktësojnë kategoritë e shkaktuesve të dëmit të cilët duhen përfshirë.
- Në vijim, shoqëria OSSH sh.a., me anë të shkresës nr. 3154 prot., datë 31.3.2021, ka kërkuar dhe një herë rishikimin e fillimit të procedurës për një ndryshim në “Rregulloren dhe metodologjinë për llogaritjen dhe vendosjen e dëmit ekonomik të shkaktuar nga ndërhyrjet e paligjshme në sistemin e matjes së energjisë elektrike”, miratuar me vendimin e Bordit të ERE-s nr. 61, datë 25.2.2021, ku së bashku me propozimin për rishikim, në bazë të konstatimeve të bëra në vendimin e ERE-s nr. 61, datë 25.2.2021, ka paraqitur në formë tabelore edhe një panoramë të situatës, lidhur me kategoritë e shkaktuesve të dëmit.
- Gjithashtu, OSSH sh.a., në kërkesën për rishikim thekson se e çmon si të papërshtatshëm përjashtimin e abonentëve në bokse kolektive nga aplikimi i dëmit ekonomik, pasi kjo sjell:
- nxitjen dhe jo frenimin e trendit të ndërhyrjeve/rilidhjeve të paligjshme të përdoruesve të rrjetit; 
- nuk ndihmon në reduktimin e humbjeve joteknike;
- nuk ndihmon për disiplinimin e sjelljes së përdoruesve të rrjetit.
- Kërkesa e shoqërisë OSSH sh.a., datë 31.3.2021, protokolluar në ERE më datë 3.4.2021, për rishikimin e vendimit të Bordit të ERE-s nr. 61, datë 25.2.2021, “Për fillimin e procedurës për një ndryshim në ‘Rregulloren dhe metodologjinë për llogaritjen dhe vendosjen e dëmit ekonomik të shkaktuar nga ndërhyrjet e paligjshme në sistemin e matjes së energjisë elektrike’”, është depozituar jashtë afatit të parashikuar në nenin 16, pika 5, të ligjit nr. 43/2015, “Për sektorin e energjisë elektrike”, të ndryshuar; të neneve 53, 56 dhe 59, të ligjit nr. 44/2015, “Kodi i Procedurave Administrative i Republikës së Shqipërisë”, dhe të nenit 16, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016.
- Sa më sipër, konstatojmë se kërkesa e shoqërisë OSSH sh.a., e paraqitur me shkresën nr. 3154 prot., datë 31.3.2021, protokolluar në ERE më datë 3.4.2021, rezulton përtej afatit prej 7 ditë kalendarike nga data e njoftimit të vendimit nr. 61, datë 25.2.2021, i cili është dërguar me shkresën nr. 443 prot., datë 12.3.2021.
- Nga ana e shoqërisë OSSH sh.a. nuk është parashtruar asnjë provë e re në kërkesën e saj për rishikim të vendimit të Bordit të ERE-s nr. 61, datë 25.2.2021, lidhur me fillimin e procedurës për një ndryshim në “Rregulloren dhe metodologjinë për llogaritjen dhe vendosjen e dëmit ekonomik të shkaktuar nga ndërhyrjet e paligjshme në sistemin e matjes së energjisë elektrike”, siç parashikuar në nenin 16, pika 5, të ligjit nr. 43/2015, “Për sektorin e energjisë elektrike”, të ndryshuar, dhe nenin 16, të “Rregullores për organizimin, funksionimin dhe procedurat e ERE-s”, të miratuar me vendimin e Bordit të ERE-s nr. 96, datë 17.6.2016.
- Të dhënat e paraqitura në formë tabelare nuk përbëjnë argument, për shkak se në të gjitha konsultimet e zhvilluara dhe draftet e qarkulluara mes palëve qëndrimi i ERE-s ka qenë i qartë, lidhur me përjashtimin e bokseve kolektive nga aplikimi i dëmit ekonomik për ndërhyrjet në aparatin matës, duke u bazuar te parimi i kufirit të pronësisë, siç përcaktuar në “Rregulloren për lidhjet e reja në sistemin e shpërndarjes”, miratuar me vendimin nr. 166, datë 10.10.2016, të Bordit të ERE-s, të ndryshuar me vendimin nr. 177, datë 8.11.2016, të Bordit të ERE-s. Gjithashtu, dhe neni II.8.4, i “Kodit të Matjes”, miratuar me vendimin e Bordit të ERE-s nr. 101, datë 26.8.2008, përcakton qartë se: “Konsumatorët do të përdorin me kujdes dhe do t’i ruajnë pajisjet e matjes kur ato janë të vendosur brenda kufijve të pronësisë së konsumatorit.”.
[bookmark: _GoBack]- Me vendimin nr. 118, datë 4.5.2021, Bordi i ERE-s ka vendosur: “Shtyrjen e afatit të vendimmarrjes së Bordit të ERE-s, mbi shqyrtimin e kërkesës së OSSH sh.a., për rishikimin e vendimit të Bordit të ERE-s nr. 61, datë 25.2.2021, “Për fillimin e procedurës për miratimin e një ndryshimi në ‘Rregulloren dhe metodologjinë për llogaritjen dhe vendosjen e dëmit ekonomik të shkaktuar nga ndërhyrjet e paligjshme në sistemin e matjes së energjisë elektrike’, me 30 ditë”.
Për gjithë sa më sipër cituar, Bordi i ERE-s

VENDOSI:

1. Të rrëzojë kërkesën e OSSH sh.a. për rishikimin e vendimit të Bordit të ERE-s nr. 61, datë 25.2.2021, “Mbi fillimin e procedurës për miratimin e një ndryshimi në ‘Rregulloren dhe metodologjinë për llogaritjen dhe vendosjen e dëmit ekonomik të shkaktuar nga ndërhyrjet e paligjshme në sistemin e matjes së energjisë elektrike’”. 
2. Drejtoria Juridike dhe Zgjidhjes së Mosmarrëveshjeve të njoftojë shoqërinë OSSH sh.a. për vendimin e Bordit të ERE-s.
Ky vendim hyn në fuqi menjëherë. 
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

